钦定古今图书集成/明伦汇编/氏族典/第165卷 > 《廖用贤尚友录》 > 安重荣
## 钦定古今图书集成/明伦汇编/氏族典/第165卷 > 《廖用贤尚友录》 > 安重荣

按《五代史安重荣传》：“重荣小字铁胡，朔州人也。祖从
义，利州刺史。父全，胜州刺史、振武马步军都指挥使。
重荣有力善骑射，为振武巡边指挥使。晋高祖起太
原，招重荣，重荣以巡边千骑叛入太原。高祖即位，拜
重荣成德军节度使。重荣虽武夫而晓吏事，其下不
能欺。重荣起于军卒，暴至富贵，而见唐废帝、晋高祖”
皆自藩侯得国，尝怀异志，而未有以发也。是时，高祖
与契丹约为父子，契丹骄甚，高祖奉之愈谨，重荣愤
然数以非诮高祖。契丹使者往来过镇州，重荣箕踞
慢骂，不为之礼，或执杀之。是时，吐浑白氏役属契丹，
苦其暴虐，重荣诱之入塞，因招集亡命，课民种稗，食
马万匹，所为益骄。天福六年夏，契丹使者拽剌过镇，
重荣侵辱之。拽剌言不逊，重荣怒，执拽剌，以轻骑掠
幽州南境之民，处之博野，阴遣人与幽州节度使刘
晞相结。其冬，安从进反襄阳，重荣闻之，乃亦举兵。是
岁，镇州大旱蝗，重荣聚饥民数万，驱以向邺，声言入
觐。行至宗城破家堤，高祖遣杜重威逆之。兵已交，其将赵彦之与重荣有隙，临阵卷旗以奔晋，晋军不知
其来降，杀之。重荣闻彦之降晋，大惧，退入于《辎重》中，
其兵二万皆溃去。是冬大寒，溃兵饥冻，及见杀无孑
遗，重荣独与十馀骑奔还。重威兵至城下，重荣裨将
自城东水碾门引官军以入，杀守城二万馀人。重荣
以吐浑数百骑守牙城，重威使人擒之，斩首以献。高
祖御楼受馘，命漆其首送于契丹。改成德军为顺德
镇，州曰“恒州”，常山曰“恒山”云。